Source: http://copy21.com/2013/03/breaking-news-egy-korszak-lezarult/
Timestamp: 2019-07-16 10:48:46
Document Index: 19008975

Matched Legal Cases: ['bíróság ', 'bíróság ', 'bíróság ', 'bíróság ', 'Bíróság ', 'bíróság ', 'bíróság ', 'bíróság ', 'Bíróság ']

Breaking News: egy korszak lezárult – COPY21
Breaking News: egy korszak lezárult
Már 19, 2013 by Dr. Mezei Péter	in Breaking News
Egy korszak biztosan lezárult azzal, amikor a fellebbviteli bíróság tavaly év végén sokad ízben is a felpereseknek adott igazat a Jammie Thomas-Rasset nevével fémjelzett fájlcsere perben. Legutóbb persze már csak annyi volt a kérdés, hogy az elsőfokú bíróság jogszerűen csökkentette-e a megítélt kártérítést 2.250$-ra dalonként, vagy – ahogy a felperesek állították – ennél magasabb összeg is megítélhető. A fellebbviteli bíróság szerint a válasz “igen”, s az elsőfokú bíróság előtt hozott első verdikt 222.000 dolláros (9.250$/dal) kártérítést erősítette meg döntésében. A minap az Egyesült Államok Szövetségi Legfelsőbb Bíróság visszadobta az alperes writ of certiorariját. Ez azt jelenti, hogy az ügyet nem veszi magához, vagyis az végérvényesen lezárult.
E helyütt már nem kívánom részletesen bemutatni a Capitol v. Thomas-Rassett ügyet, megtettem már sokszor korábban. A tavaly szeptemberi döntésében a fellebbviteli bíróság úgy ítélte meg, hogy az elsőfokú bíróság hibázott, amikor az esküdtszék verdiktjét arra hivatkozással semmisítette meg, hogy a – sorban – 9.250, 80.000 és 62.500$-os kártérítési összegek dalonként eltúlzottak, és legfeljebb jogsértésenként 2.250$ szabható ki az alperes hölggyel szemben. Ennek megfelelően a fellebbviteli bíróság a legelső verdiktben foglalt “moderált” kártérítési összeget szabta ki jogerősen Thomas-Rassettel szemben. Már szeptemberben világos volt, hogy a hölgy a Legfelsőbb Bíróság elé viszi az ügyét, ám anno én úgy fogalmaztam, hogy szerintem vajmi kevés esélye van a sikerre, vagyis legalább arra, hogy a Supreme Court befogadja az ügyét. Az esélyek ráadásul azok után, hogy az Igazságügy-minisztérium a felperesek oldalán egy beadványban kérte a főbírákat a jogerős ítélet támogatását, tovább csökkentek. És nem is született meglepetés: tegnap a főbírák indokolás nélkül elutasították Thomas-Rassetnek az ügy befogadása iránt benyújtott kérelmét.
Ezzel egy korszak lezárult, az első érdemi fájlcsere per végére pontot tehetünk. Csupán hat évre volt ehhez szükség…